जेससको अनुबन्ध थपियो
म्यानचेस्टर सिटीका स्ट्राइकर ग्याब्रियल जेससको अनुबन्ध सन् २०२३ सम्मका लागि थपिएको छ ।
म्यानचेस्टर — म्यानचेस्टर सिटीका स्ट्राइकर ग्याब्रियल जेससको अनुबन्ध सन् २०२३ सम्मका लागि थपिएको छ ।ब्राजिलको क्लब पाल्मेइरसबाट २१ वर्षीय जेसस २ करोड ७० लाख पाउन्डमा जनवरी २०१७ मा इतिहाद रंगशालामा आइपुगेका थिए । उनले डेब्यु सिजनको ११ खेलमा ७ गोल गरेका थिए । उनले सिटीको प्रिमियर लिग र काराबाओ कपको उपाधि यात्रामा १७ गोल गरेका थिए ।विश्वकप २०१८ को क्वाटरफाइनल पुगेको ब्राजिलका लागि उनले सबै खेलमा सुरुबाटै मैदानमा उत्रने अवसर पाएका थिए । उनको टिम क्वाटरफाइनलमा बेल्जियमसँग पराजित भएको थियो । जेसस सिटी आएयता चोटसँग संघर्षरत छ । उनको खुट्टाको हाड भाँचिएको थियो भने घुँडामा पनि चोट लागेको थियो ।उनले सिटीमा आबद्ध हुनुलाई आफ्नो जीवनकै सबैभन्दा राम्रो निर्णय भएको बताउने गरेका छन् । म्यानचेस्टर सिटीका फुटबल निर्देशक टिक्सिकी बेगिरिस्तान भन्छन्, ‘ग्याब्रियल विश्व फुटबलकै एक उत्कृष्ट युवा फरवार्ड हुन् भन्नेमा शंका छैन ।’ सिटीले आइतबार हुने कम्युनिटी सिल्डमा पछिल्लो सिजनको एफए कप विजेता चेल्सीको सामना गर्नेछ ।